
Parlamentul României

Camera Deputaţilor

	Comisia pentru muncă şi 
protecţie socială

	Comisia pentru transporturi şi infrastructură


	Nr. 7c-9/537/2024
	Nr. 7c-4/112/2024


Bucureşti, 26 mai 2026
PLx 430/2024
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege privind aprobarea Ordonanţei de urgenţă a Guvernului nr.57/2024 pentru stabilirea unor măsuri referitoare la salarizarea personalului din cadrul Ministerului Transporturilor şi Infrastructurii, trimis Comisiei pentru muncă şi protecţie socială şi Comisiei pentru transporturi şi infrastructură pentru examinare pe fond, în procedură de urgenţă, cu adresa nr.PLx 430/2024 din 10 septembrie 2024.
	PREŞEDINTE,
Adrian Solomon
	PREŞEDINTE,

Lucian-Nicolae Bode

RAPORT  COMUN

asupra proiectului de Lege privind aprobarea Ordonanţei de urgenţă a Guvernului nr.57/2024 pentru stabilirea unor măsuri referitoare la salarizarea personalului din cadrul Ministerului Transporturilor şi Infrastructurii
În temeiul art.95 şi 118 alin.(3) din Regulamentul Camerei Deputaţilor, republicat, cu modificările ulterioare, Comisia pentru muncă şi protecţie socială şi Comisia pentru transporturi şi infrastructură au fost sesizate, prin adresa nr. PLx 430/2024 din 10 septembrie 2024, cu dezbaterea pe fond, în procedură de urgenţă, a proiectului de Lege privind aprobarea Ordonanţei de urgenţă a Guvernului nr.57/2024 pentru stabilirea unor măsuri referitoare la salarizarea personalului din cadrul Ministerului Transporturilor şi Infrastructurii.
Proiectul de lege are ca obiect de reglementare aprobarea Ordonanţei de urgenţă a Guvernului nr.57/2024 prin care se instituie unele măsuri referitoare la salarizarea personalului din cadrul Ministerului Transporturilor şi Infrastructurii, urmărindu-se eliminarea inechităţilor, discriminărilor şi/sau discrepanţelor de ordin salarial existente, la data intrării în vigoare a ordonanţei de urgenţă, din cadrul aparatului central al Ministerului Transporturilor şi Infrastructurii, ca urmare a punerii în executare a hotărârilor judecătoreşti definitive prin care li s-au recunoscut reclamanţilor drepturi salariale mai mari decât cele acordate.
La întocmirea prezentului raport comun, cele două comisii au avut în vedere: 

· avizul favorabil al Consiliului Legislativ (nr.564/06.06.2024)

· avizul favorabil al Consiliului Economic şi Social (nr.3713/06.06.2024)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/462/16.09.2024)
· avizul favorabil al Comisiei pentru egalitatea de şanse pentru femei şi bărbaţi (nr.4c-20/356/17.09.2024)

· avizul favorabil al Comisiei juridice, de disciplină şi imunităţi 
(nr. 4c-13/671/15.10.2024).

În conformitate cu prevederile Regulamentului Camerei Deputaţilor, republicat, cu modificările ulterioare, comisiile au dezbătut proiectul de lege în şedinţe separate. 
Membrii Comisiei pentru transporturi şi infrastructură au dezbătut proiectul de lege şi documentele conexe în şedinţa din data de 12 mai 2026, la care au participat deputaţii conform listei de prezenţă. 

În urma dezbaterilor şi a opiniilor exprimate, membrii comisiei au hotărât, cu majoritate de voturi, aprobarea proiectului de lege în forma adoptată de Senat.

La dezbateri a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările ulterioare, domnul Ionel Scrioşteanu, Secretar de Stat în Ministerul Transporturilor.
Membrii Comisiei pentru muncă şi protecţie socială au dezbătut proiectul de lege şi documentele conexe în şedinţa din data de 18 mai 2026, iar la lucrări deputaţii au participat conform listei de prezenţă.

În urma dezbaterilor şi a opiniilor exprimate, membrii comisiei au hotărât, cu majoritate de voturi (4 abţineri), aprobarea proiectului de lege în forma adoptată de Senat.

Proiectul de lege a fost adoptat de Senat, în calitate de primă Cameră sesizată, în şedinţa din 3 septembrie 2024.
În raport cu obiectul şi conţinutul său, proiectul de lege face parte din categoria legilor ordinare. 

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările ulterioare.
În urma finalizării dezbaterilor asupra proiectului de lege şi a documentelor conexe, membrii celor două comisii au hotărât să transmită plenului Camerei Deputaţilor prezentul raport comun, prin care propun adoptarea proiectului de lege în forma adoptată de Senat.
	PREŞEDINTE,
Adrian Solomon

	PREŞEDINTE,

Lucian-Nicolae Bode


	SECRETAR,
Marius-Constantin Budăi

	SECRETAR,
Maricel Popa

	Şef birou Lidia Vlădescu


	Consilier parlamentar Dana Ştefănescu

